|  |  |
| --- | --- |
| Notat | |
| Titel: | **Principper for ansvarlig forskningskommunikation** |
| Reference: |  |
| Notat sendt til: | Akademisk Råd, Det Sundhedsvidenskabelige Fakultet, SDU |
| Notat sendt til orientering til: |  |
| Status: |  |

Som opfølgning på sidste møde i Akademisk Råd, Sundhedsvidenskab, SDU den 20. februar 2018 følger hermed et oplæg til principper for ansvarlig forskningskommunikation ved Sundhedsvidenskab, SDU.

Principperne skal indarbejdes i Kommunikationsstrategien for Sundhedsvidenskab, SDU: <https://www.sdu.dk/da/om_sdu/fakulteterne/sundhedsvidenskab/om_sund/strategier/kommunikationsstrategi>

Forslag til diskussion i Akademisk Råd:

\_ \_ \_

# Principper for ansvarlig forskningskommunikation ved Sundhedsvidenskab på SDU i samarbejde med Region Syddanmark og de samarbejdende sygehuse i Region Syddanmark og Region Sjælland:

Principperne for ansvarlig forskningsformidling er et sæt retningslinjer, der gælder for medieomtale i forbindelse med offentliggørelse af nye forskningsresultater.

Principperne bygger på de nationale principper for ansvarlig forskningspraksis, som er beskrevet i [Den danske kodeks for integritet i forskning](https://ufm.dk/publikationer/2015/den-danske-kodeks-for-integritet-i-forskning) (dansk og engelsk) og særligt til kapitel 3 om publicering og kommunikation.

Retningslinjerne er vejledende og anvendes af kommunikationsafdelingerne ved Sundhedsvidenskab på SDU og Odense Universitetshospital og Region Syddanmark og samarbejdende sygehuse i forbindelse med formidling af nye forskningsresultater.

**Formål**

**Formålet med principperne for ansvarlig forskningsformidling er, at**

* sikre troværdighed og transparens i forskningsformidlingen
* understøtte kendskabet til forskningsresultater fra SDU Sundhedsvidenskab og de samarbejdende sygehuse i medierne
* skabe tillid mellem medier, kommunikationsafdeling og forskere.

**Tre bærende principper for ansvarlig forskningsformidling**

**1. Troværdighed**

Kommunikationsafdelingerne ved Sundhedsvidenskab SDU, Region Syddanmark og de samarbejdende sygehuse medvirker kun til medieomtale af nye sundhedsvidenskabelige forskningsresultater, hvis de er baseret på en videnskabelig artikel antaget i et peer-reviewed tidsskrift.

Medieomtalen offentliggøres ikke før den videnskabelige artikel.

Særligt for ph.d.-, forskningsårsstuderende m.fl.: Medieomtalen skal også være aftalt med hovedvejlederen.

**2. Transparens**

Al medieomtale af nye forskningsresultater fra Sundhedsvidenskab SDU indeholder følgende:

* Navn og kontaktoplysninger på den eller de forskere, som står til rådighed for pressen
* Link til abstract eller den videnskabelige artikel, som medieomtalen bygger på
* Fakta om eksterne samarbejdspartnere (ved flere: kun de vigtigste nævnes)
* Fakta om ekstern finansiering (ved flere: kun de største bevillingsgivere nævnes)
* Oplysning om eventuel inhabilitet eller afvigelse fra de generelle principper for ansvarlig forskningsformidling
* Byline med link til kontaktoplysninger på den kommunikationsmedarbejder, der har forfattet pressemeddelelsen.

**3. Dialog og feedback**

Dialog og åbenhed før, under og efter medieomtalen er en integreret del af samarbejdet mellem kommunikationsmedarbejderen og den forskningsansvarlige.

Kommunikationsmedarbejderen:

Før: Rådgiver og orienterer om processen og præmisserne ved mediekontakt

Under: Leverer en medieplan, der efter konkret vurdering indeholder information om fx kernebudskaber, medievalg eller solohistorie, tidspunkt for offentliggørelse, international mediedækning, afrapportering mv.

Efter: Sørger for evaluering og opfølgning på resultatet af medieindsatsen, når det efterspørges.

Tomas Homburg

Leder af SUND Kommunikation

Dekan- og Ledelsessekretariatet, Sundhedsvidenskab